[Verkiesing] ANC wil steun in Vrystaat vergrootFoto: Reint Dykema Die ANC hoop om sy steun in die Vrystaat te vergroot te midde van spanning oor kandidatelyste en met van die swakste munisipaliteite in die land. Die ANC se steun in die Vrystaat het in die nasionale en provinsiale verkiesing in 2014 effens afgeneem. Die DA se steun in die provinsie het aansienlik verbeter en die party het Cope as die amptelike opposisie in die Vrystaat onttroon. Die EFF is derde in die provinsie. Die ANC het in die 2014-verkiesing 708 720 (69,85%) van die stemme op hom verenig, terwyl die DA 164 672 (16,23%) van die stemme gekry het. Die EFF het 82 674 (8,15%) van die stemme gekry en die VF Plus 21 339 (2,1%). In die 2011-munisipale verkiesing het die ANC 1 065 865 (71,02%) van die stemme gekry, die DA 300 431 (20,02%) en Cope 51 923 (3,46%). Prof. André Duvenhage, politieke ontleder aan die Noordwes-Universiteit, meen die ANC se prestasievlak kan tot of net onder 65% daal. “Die DA se steun sal na verwagting rondom 20% wees, terwyl die EFF waarskynlik sowat 10% van die steun sal kry.” Volgens Duvenhage is die Vrystaat ŉ redelike veilig provinsie vir die ANC, onder meer weens die “sterkmanfiguur” van premier Ace Magashule. “Hy het ŉ invloed op kaders regoor die provinsie.” Mangaung-metro: Volgens Duvenhage kan daar wel verwikkelinge wees in Mangaung. Daar is groot ontevredenheid oor die ANC se burgemeesterskandidaat vir Mangaung, Olly Mlamleli, wat by Thabo Manyoni sal oorneem. Magashule en Manyoni het glo koppe gestamp oor die bestuur van die metro se geldsake. Struwelinge tussen Manyoni en Magashule het verlede jaar aan die lig gekom nadat Manyoni glo geweier het om instruksies van Magashule oor die bestuur van die metro se geldsake uit te voer. “Mayoni en Magashule het vroeër saam geloop, maar ŉ breuk het ontwikkel. In die magstryd is Ace die sterker man en in Mangaung is die fokus om beheer te kry oor finansiële bronne.” In die munisipale verkiesing in 2011 het die ANC 266 723 (66,27%) van die stemme in die Mangaung-metro op hom verenig, terwyl die DA 109 122 (27,11%) van die stemme gekry het en die VF Plus 6 073 (1,51%) . In die nasionale en provinsiale verkiesing in 2104 het die ANC 187 553 (64,44%) stemme in die Mangaung-metro gekry, terwyl die DA 60 725 (20,87%) van die stemme gekry het en die EFF 24 995 (8,59%). Volgens Duvenhage kan hoër vlakke van apatie teenoor die ANC in die Vrystaat ook ŉ rol speel. Hy meen die aantal politieke partye en onafhanklike kandidate wat aan die munisipale verkiesing gaan deelneem, is ŉ voorbeeld van die ontevredenheid. NOTA: Die totale aantal stemme is die totale aantal wyk- en proporsioneleverteenwoordiging-stemme. Lees alle vorige berigte oor die verkiesingsfokus op Maroela Media.